

VLADA REPUBLIKE HRVATSKE

Zagreb, 6. svibnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje Karoline Vidović Krišto, u vezi s transakcijama povezanim s ulaganjem u nekretnine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

*PRIJEDLOG*

KLASA:

URBROJ:

Zagreb,

**PREDSJEDNIKU HRVATSKOGA SABORA**

PREDMET: Zastupničko pitanje Karoline Vidović Krišto, u vezi s transakcijama povezanim s ulaganjem u nekretnine - odgovor Vlade

Zastupnica u Hrvatskome saboru, Karolina Vidović Krišto, postavila je, sukladno s člankom 140. Poslovnika Hrvatskoga sabora („Narodne novine“, br. 81/13., 113/16., 69/17., 29/18., 53/20., 119/20. - Odluka Ustavnog suda Republike Hrvatske i 123/20.), zastupničko pitanje u vezi s transakcijama povezanim s ulaganjem u nekretnine.

Na navedeno zastupničko pitanje Vlada Republike Hrvatske daje sljedeći odgovor:

U razdoblju od 2015. do 2021. Ured za sprječavanje pranja novca (u daljnjem

tekstu: Ured) je:

* otvorio 3.271 analitički predmet sa sumnjom na pranje novca i financiranje terorizma
* proslijedio 1.897 slučajeva nadležnim tijelima (Ministarstvo unutarnjih poslova, Porezna uprava, Državno odvjetništvo Republike Hrvatske, Sigurnosno-obavještajna agencija i dr.), od čega:
  + 1.842 slučaja sa sumnjom na pranje novca
  + 55 slučajeva sa sumnjom na financiranje terorizma
* izdao 389 naloga bankama za blokadom sumnjivih transakcija u iznosu od 327,4 milijuna kuna.

Vezano za pitanje koje se odnosi na tzv. „porezne oaze“, ističemo kako Ured ostvaruje intenzivnu suradnju s inozemnim financijsko-obavještajnim jedinicama u području sprječavanja pranja novca i financiranja terorizma, prikupljajući i analizirajući financijsko-obavještajne podatke koji se u okviru konkretnih slučajeva dostavljaju tijelima kaznenog progona na nadležno postupanje.

Slučajevi koje je Ured proslijedio na daljnje postupanje nadležnim državnim tijelima i inozemnim financijsko-obavještajnim jedinicama sa sumnjom na pranje novca i financiranje terorizma predmet su njihovih daljnjih postupaka u cilju utvrđivanja i pokretanja kaznenog postupka za kazneno djelo pranje novca ili financiranje terorizma. Tek po donošenju pravomoćne sudske presude za spomenuto kazneno djelo potvrđuje se nezakonitost sredstava i ista se kroz sudski postupak trajno oduzimaju.

Ministarstvo financija, Porezna uprava, u cilju pravilnog utvrđivanja i ispunjavanja poreznih obveza, prikuplja podatke o svim oporezivim i neoporezivim primicima fizičkih osoba (obveznika poreza na dohodak) i uspoređuje ih s podacima iz vlastite baze podataka, kao i drugim raspoloživim podacima, uključujući i podatke od nadležnih državnih tijela. Sam odabir obveznika za obavljanje postupaka utvrđivanja nerazmjera imovine obavlja na temelju analize rizika i postojanja elemenata za provođenje postupka utvrđivanja nerazmjera između stečene imovine i njenih izvora.

U provođenju postupka utvrđivanja nerazmjera između imovine i izvora stjecanja, Porezna uprava naplatila je porez i prirez utvrđen u rješenjima koja su postala izvršna u razdoblju od 2015. do 2021. kako slijedi:

|  |  |
| --- | --- |
| **GODINA** | **NAPLAĆEN POREZ I PRIREZ**  **U IZVRŠNIM RJEŠENJIMA (u kunama)** |
| 2015. | 2.155.881,96 |
| 2016. | 2.815.876,28 |
| 2017. | 13.001.784,83 |
| 2018. | 2.474.713,12 |
| 2019. | 5.368.262,43 |
| 2020. | 5.330.643,02 |
| 2021. | 11.053.074,15 |

Eventualno potrebna dodatna obrazloženja u vezi s pitanjem zastupnice dat će potpredsjednik Vlade Republike Hrvatske i ministar financija dr. sc. Zdravko Marić.

PREDSJEDNIK

mr. sc. Andrej Plenković